Sofia Perovskaya

**Sofia Lvovna Perovskaya** (&nbsp;rossiavon *Софья Львовна Перовская*&nbsp;) tiyir rossiaf artowasik bewaf gu Narodnaya Volya grustaks. Ba 13/09/1853 koe Sankt Peterburg kobliyir aze ba 15/04/1881 koe mila widava zo vrayayar.

Va adjubera va Aleksandr II gindik ke Rossia ba 13/03/1881 pakeyer. Moion sopeyena, do aluboy ar bilmasik zo xonukalanzayar nume zo vrayayar.

## Blirizva
### Rumeugal is gaara
Sofia Perovskaya tir ke strabafa oluafa yasa vey Razumovski tela. Veygadikye tiyir eldik isen Lev Perovski gadikye tiyir sayakaf bowesik va Sankt Peterburg. Ina va baroy berik don Vasili (&nbsp;1849-1941&nbsp;) dikiyir.

Sofia va yona taneafa tanda koe Krima tiskiyir lize gadikye bak 1856 al zo kofliyir. Glaston zo gaayar, tulon raveson va Francava is solokseropa. Va belira is pujera is westara joton skeuyur. Sedme Vasili berye, inafa adala tiyir pofa is elvapafa. Ina tiyir yastafa gu gadya voxen skedeem do kalstegese gadikye tiyir wavdafa.

Sofia Perovskaya is gadikya bak 1865 ko Genève koe Swiza lapid. Kadimion yasa va Sankt Peterburg gire koirubar lize gadikye su zo koflir. Bak 1869 ina va Alartcinski ayikyaf kizey denfir.

### Milgugal is sayudara
Dene kizey va konakara seramafa yikya rungruper, don Aleksandra Kornilova is Anna Korba is Sofia Leschern is Elizaveta Kovalskaya. Bak 1871 do sina va rijay ke Nikolay Tchaykovski denfir.

Toz sayudar ise va exaksara dile biuna paker. Koe Sankt Peterburg va konaka kraba birgoton favena ta kevgindafa galbedura gedir. Bak taneaksat ke 1874 zo soper aze gu Petropavlovskaya ralma zo kobuder. Tuke walpira ke gadikya amudanon zo tunuyar neke gu *Jiz va 193* zo kojizar. Zelayanon gu divefa remeluxaxa, wali 1874 is 1877 koe winka ke Samara isu Tver isu Simbirsk wetce tavesik ik selas pomasik kobar. Banugale dere zo dobar. Bak 1877 ba restalira ke Jiz va 193 tere zo vanbulur.

Bak idulugal ke 1878 va Zemlya is Volya lizor denfir voxe gire fure zo soper nume ko winka ke Saratov zo stanjur. Lajuyater nume birgoton toz blir.

Wetce bewik ke Zemlya i Volya, Sofia Perovskaya koe Xarkiv ta grustara va tunuyara va gaderopikaf daginik ke flint ke widava lakir. Bak muvugal ke 1879 vanpir bewik ke skusa neda ke grustaks. Tove vayasik is sayakik is kobasik tegipison galbedur ise va gaderopikaf flintik ke Sankt Peterburg wan dikir. Bak santaneaksat ke 1879 va ladivroidara koe lano xo va gindaf impadimak lapis kal Moskva mal kelu paker. Labilmara tiner. Dim Sankt Peterburg ina va Narodnaya Volya grustaks is Andrey Jelyabov diref yerumanik denfir.

### Bilmara az lanzara
Sofia Perovskaya va aryona kevgindafa bilmara pakeyer, i tulon va tineyesa zeltara kev Aleksandr II koe Moskva bak santaneaksat ke 1879 is tela rodjeyesa koe Odesa bak imwugal ke diref ilanacek.

Tere nekev gracera ke Andrey Jelyabov yerumanik sure sopeyen, Sofia Perovskaya va grustara va bilmara ke 13/03/1881 (&nbsp;01/03/1881 RJJ&nbsp;) gadeyer. Bata bilmara va aytara va gindik tcedeyer. Ina ba 22/03/1881 zo sopeyer nume ba 03/03/1881 do Jelyabov is baroy ar urbesik gu vrayara zo lanzayar. Sofia Lvovna Perovskaya kle tiyir taneafa rossiikya vrayayana nope gaderopafa lazava. Germanaf felusik tcokeyes va klibura suteyer: «&nbsp;*Sofia Perovskaya va katcalafa takreluca nediyir. Inaf tcor va mil raltadukaf biak videyer isen gexata tiyir dure ekemafa dem mela stetara, kotrafa gu takreluca is ton belikafa wetara va inte. Inafa disukera tiyir aftafa is aulafa, dem meka vanklasa izga.*&nbsp;» Vrayara ba 03/04/1881 RJJ moe Semyonovski viga lente tari dem vuntoy korik dilizeyer. Ara lanzanikya Gesya Gelfman va vrayara taruteyer kire nazbeyer voxe arti abic viel moi koblira ke nazbeik di awalkeyer.

Lev Tolstoy rossiaf suterotik va rietovafa is gaderopafa is gradilafa liota ke ina gu tela ke Jeanne d'Arc belikafa warlikya doluneyer.

Moi abic viel Aleksandr III warzaf gindik ke Rossia va Dakteks ke 29/04/1881 gire ruyes va mweduca ke gindaroti volmiv sanegar.

## Dere rupec

## Vuestexeem

* (ru) *Тихомиров Л. А.* Софья Львовна Перовская. — Geneve, 1899.
* (ru) *Тихомиров Л. А., А. И. Желябов и С. Л. Перовская, Донская речь, 1906
* (ru) *Ашешов Н. П.* [http://elib.shpl.ru/ru/nodes/52948-asheshov-n-p-sofya-perovskaya-materialy-dlya-biografii-i-harakteristiki-pg-1920-istoriko-revolyutsionnaya-biblioteka Софья Перовская: материалы для биографии и характеристики. — Пг.: Гос. изд-во, 1920]
* (ru) *Кордес В. Н.* [http://elib.shpl.ru/ru/nodes/53621-kordes-v-n-sofya-perovskaya-m-1926 Софья Перовская. — М.: Новая Москва, 1926]
* (ru) *Перовский В. Л.* [http://elib.shpl.ru/ru/nodes/54251-perovskiy-v-l-vospominaniya-o-sestre-sofie-perovskoy-m-l-1927 Воспоминания о сестре: (Софье Перовской). — М.; Л.: Гос. изд-во, 1927]
* (ru) *Корнилова-Мороз А. И.* [http://elib.shpl.ru/ru/nodes/54128-kornilova-moroz-a-i-sofya-lvovna-perovskaya-chlen-ispolnitelnogo-komiteta-partii-narodnaya-volya-biograficheskiy-ocherk-m-1930 Софья Львовна Перовская: биографический очерк. — М., 1930]
* (ru) *Корнилова-Мороз А. И.* [http://elib.shpl.ru/ru/nodes/54126-kornilova-moroz-a-i-perovskaya-i-kruzhok-chaykovtsev-m-1929-deshevaya-istoriko-revolyutsionnaya-biblioteka Перовская и кружок чайковцев. — М., 1929]
* (ru) Дерзновение / Д. Валовой, М. Валовая, Г. Лапшина. — М.: Мол. гвардия, 1989
* (ru) *С. Степняк-Кравчинский.* Софья Перовская [http://scepsis.ru/library/id_2992.html scepsis.ru], [http://saint-juste.narod.ru/Perovskaia.html saint-juste] // Сочинения. — Т. 1. — М.: Художественная литература, 1987.
* (ru) *В. Скобло.* Софья Перовская. Март 1881.
* (ru) *Игорь Волгин.'' Софья Перовская (статья) // День поэзии (сб.). — М: Советский писатель, 1970.
* (ru) Н. А. Троицкий, Софья Львовна Перовская. Жизнь. Личность. Судьба — М. Саратов: Common place, 2018, ISBN 978-999999-0-59-4


|style="vertical-align: top;"|

|}